 **2**

Številka: 0110-0013/2024-2

Nova Gorica, dne 23. decembra 2024

**O D G O V O R I**

**NA POBUDE, PREDLOGE IN VPRAŠANJA SVETNIC TER SVETNIKOV, KI SO BILA**

**PODANA NA SEJAH MESTNEGA SVETA**

**21. SEJA MESTNEGA SVETA, 19. december 2024**

1. **SVETNICA MAG. ELENA ZAVADLAV UŠAJ** je postavila naslednje vprašanje:

Na pretekli seji je svetnik Pelicon postavil svetniško vprašanje, ki se je nanašalo na povezljivost v času EPK na lokalni ravni.

Na današnji seji pa postavljam svetniško vprašanje na povezljivost v času EPK na državni ravni, in sicer zato, ker nas je po objavi v medijih in na spletnih straneh več občanov zaskrbelo kako bo potekal promet od Razdrtega proti Novi Gorici v celem letu 2025. Namreč na portalu Promet.si je zapisano, citiram: »Obsežnejša dela med katerimi bo smerno vozišče hitre ceste med Razdrtim in Vipavo proti Novi Gorici zaprto za ves promet, bodo stekla v januarju 2025. Promet proti Vipavi bo za osebna vozila in lokalni tovorni promet preusmerjen na vzporedno lokalno cesto Razdrto – Vipava. Ves tranzitni tovorni promet bo preusmerjen na mejni prehod Fernetiči. Nova prometna ureditev je bila sprejeta ob sodelovanju družbe DARS z lokalnimi skupnostmi na podlagi pobude, ki sta jo podali Občini Vipava in Ajdovščina ob podpori Občine Postojna. Dela bodo potekala v več fazah do konca leta 2026.« Iz navedenega je moč razbrati, da Mestna občina Nova Gorica ni podala svojega stališča o preusmeritvi prometa, kar je v luči EPK zelo zaskrbljujoče. Na težave prometnega povezovanja Ljubljane in Nove Gorice v času Evropske prestolnice kulture v letu 2025 in dostopa do dogodkov smo opozorili tudi na posvetu, ki smo ga na mojo pobudo kot državni svetnici organizirali v državnem svetu v začetku novembra, ampak kljub temu smo sedaj dobili še slabšo informacijo.

Predlagana rešitev bo lahko marsikaterega gosta odvrnila od načrtovanega obiska v naših krajih, zato postavljam svetniško vprašanje:

»Ali je Mestna občina Nova Gorica sodelovala pri dogovarjanju o poteku sanacije hitre ceste med Razdrtim in Vipavo ter ali je opozorila na težave, ki jih bomo imeli ravno v času Evropske prestolnice kulture in ali je sploh kakorkoli odreagirala na sprejeti režim?«

Menim, da to ni primerno za obiskovalce, ki bodo k nam prihajali na dogodke, poleg tega pa tudi v primeru zastojev in prometnih nesreč se lahko zgodi, da bodo ravno zato zamudili na dogodek, saj ne bodo imeli nikakršne možnosti preusmeritve na drugo regionalno cesto, ker bo le-ta uporabljena za redni promet. Mestna občina bi vsekakor morala narediti vse, da se sanacija del ne bi izvajala ravno v letu 2025, ko bo frekvenca prometa povečana proti Novi Gorici zaradi EPK.

**Občinska uprava** jeposredovala naslednji odgovor:

Investicijska dela, ki se bodo izvajala na odseku hitre ceste Razdrto – Vipava, so planirana v okviru sprejetega državnega proračuna za leto 2025. Investicija je državnega pomena in je načrtovana v okviru sprejetega Načrta razvojnih programov države, pri pripravi slednjega pa lokalna skupnost ni pozvana k podajanju predlogov oz. mnenj.

Navedena investicijska dela se bodo izvajala na državni cesti, na odseku, ki leži v občinah Postojna, Vipava, Ajdovščina. Na usklajevalni sestanek, ki je bil dne 22.10.2024 so bili vabljeni tudi Mestna občina Nova Gorica ter Gospodarska in Obrtna zbornica. Začasna prometna ureditev, ki bo posledica popolne zapore smernega vozišča hitre ceste med Razdrtim in Vipavo, je bila usklajena med DARS in naštetimi občinami ter zbornicama. Promet za osebna vozila in lokalni tovorni promet bo preusmerjen na vzporedno lokalno cesto Razdrto – Vipava, ves tranzitni tovorni promet pa na mejni prehod Fernetiči.

Na sestanku je predstavnik mestne občine opozoril, da je v letu 2025 Nova Gorica Evropska prestolnica kulture, kar pomeni, da se bodo v Novi Gorici odvijali številni kulturni dogodki, na katerih se pričakuje veliko obiskovalcev iz različnih krajev Slovenije in tujine. Prisotni so bili enotnega mnenja, da preusmeritev na regionalno cesto (stare Rebrnice), ne bo negativno vplivalo na obisk prireditev v sklopu EPK.

1. **SVETNIK STJEPAN PAVUSA** je podal naslednjo pobudo:

Imel bi eno pobudo – športno. Kot športnik se ukvarjam s športom celo življenje in je tudi čas, da nekaj vrnem športu, ki  mi je dal veliko lepega. Na vprašanja mnogih mladih dajem pobudo za postavitev umetne plezalne stene v Mestni občini Nova Gorica, in sicer tako, kot je na primer v Kopru, Ljubljani in Slovenski Bistrici, ker je to šport prihodnosti. Predvsem pa tudi zato, da našo mladino odtrgamo od interneta, facebooka, drog in alkohola. To je idealna krepitev za intelektualne in fizične sposobnosti ter take projekte sofinancira tudi Evropska komisija za šport. S tem bi privabili ogromno športnikov iz sosednjih držav, to pomeni, da bi ves izkupiček bi ostal v naši občini, Mestni občini Nova Gorica. Tudi zato je ta projekt dober za Novo Gorico. Jaz na ta projekt gledam tudi s turističnega vidika. Ker tisti, ki pridejo iz oddaljenih krajev oziroma držav, ki pri nas prespijo, pijejo, jedo in se zabavajo. In to Nova Gorica jim omogoča. Glede na to, da imamo športnico leta, državno prvakinjo, svetovno in olimpijsko prvakinjo verjamem, da bi bila vesela, če bi jo povabili na otvoritev takega športnega objekta. Svetniško pobudo dajem, ker upam, da boste ta projekt podprli in ga umestili v prihodnje načrte naše občine. Hvala lepa.

**Občinska uprava** jeposredovala naslednji odgovor:

Svetniku se zahvaljujemo in pozdravljamo pobudo. Mestna občina Nova Gorica ima sprejeto Strategijo športa v Mestni občini Nova Gorica 2023 – 2033, ki v poglavju Uresničevanje strategij navaja tudi ukrepe na področju športnih objektov. Predvideni ukrepi na tem področju so bodisi konkretni (npr. obnova Športnega parka, izgradnja novih vadbenih površin ob Kornu...) bodisi predvidevajo spremembe in dopolnitve občinskega prostorskega načrta, ureditev strokovnih podlag in lastništev zemljišč za nove športne površine... Pri urejanju in vzpostavljanju novih športnih površin v naši občini bomo proučili tudi predlog svetnika za postavitev umetne plezalne stene.

Ob vsem tem pa je smotrno in gospodarno, da občina izkoristi vsa razpoložljiva finančna sredstva, ki jih lahko lokalna skupnost za ta namen pridobi iz različnih državnih in drugih virov.

1. **SVETNICA ANA GULIČ** je podala naslednji predlog:

V imenu številnih uporabnikov pasjega parka na Kolodvorski poti, ki leži ob nekdanjem Mejnem prehodu v Solkanu predlagam, da Mestna občina Nova Gorica razmisli o postavitvi razsvetljave v omenjenem parku. Pasji park, odprt v letu 2022, se je v zadnjem času uveljavil kot priljubljeno zbirališče za lastnike psov in njihove štirinožne prijatelje. Vendar pa jih v zimskem času zgodnji mrak omejuje pri uporabi prostora, zlasti zaposlene lastnike psov, ki imajo čas za obisk šele v poznih popoldanskih in večernih urah. Postavitev ustrezne razsvetljave bi omogočila varno in prijetno uporabo parka tudi v večernih urah in izboljšala kakovost preživljanja prostega časa za občane in njihove kužke.

**Občinska uprava** jeposredovala naslednji odgovor:

Mestna občina Nova Gorica je v začetku decembra lani že postavila svetilko, ki omogoča bolj varno in prijetno uporabo pasjega parka, ravno tako je bila postavljena klop ob vhodu v pasji park ter zasajena drevesa. Glede na navedeno smo tudi že prejeli pozitivne odzive uporabnikov pasjega parka.

1. **SVETNICA BOŽA MOZETIČ** je podala naslednjo pobudo:


Moja pobuda se nanaša na postavitev in urejenost kontejnerskega mesta za odlaganje komunalnih odpadkov na parkirišču pred prvo parkirno hišo na Ulici Gradnikove brigade. Kontejnerji so postavljeni sicer tako, da kar najmanj zmanjšujejo število parkirnih mest pred stanovanjskimi bloki. Opažamo pa, da so površine ob kontejnerjih polne smeti, občasno tudi kosovnih odpadkov, ki tja ne sodijo. Menim, da bi bila najboljša rešitev, da se zbiranje odpadkov prestavi na drugo stran ulice in da se uredi tako, da bo odlaganje bolj pregledno in dostopno. H kontejnerjem in posodam za bio razgradljive odpadke naj se dodajo tudi posode za odlaganje odpadnih gospodinjskih olj, ki se večkrat odlagajo na površine ob kontejnerjih. V kolikor bi pa zbiranje odpadkov ostalo na trenutni lokaciji, bi bilo potrebno zagotoviti osvetlitev te lokacije. S tem bi zmanjšali odlaganje odpadkov ob kontejnerjih in neurejenost zbirnega mesta. To so  majhni posegi, ki pa lahko pripomorejo k lepšemu izgledu mesta in prijetnemu bivanju stanovalcev.

**Občinska uprava** jeposredovala naslednji odgovor:

Ob prvi garažni hiši na ulici Gradnikove brigade sta dva neurejena ekološka otoka. Za obe lokaciji je bila narejena preveritev na nivoju idejne zasnove, kot prikazuje slika 1. Ureditev predvideva izvedbo tipskega ekološkega otoka, kot prikazuje slika 2. Na lokaciji »Gradnikove brigade 23« gre samo za zamik ekološkega otoka, tako da bi število parkirnih mest ohranili, na lokaciji »Gradnikove brigade 27« pa bi takšna ureditev zahtevala ukinitev vsaj štirih parkirnih mest.

Za načrtovano rešitev je potrebno izdelati PZI – projekt za izvedbo, kateremu sledi izvedba del. Ureditev predvideva tudi posodo za odpadna olja.

Sredstva v proračunu za leto 2025 zadoščajo za ureditev petih lokaciji. Konkretno lokacijo bomo uvrstili na seznam problematičnih eko otokov za ureditev ter naročili ustrezno projektno dokumentacijo.



Slika 2

1. **SVETNIK ANDREJ PELICON** je podal naslednji pobudi:

Bolj kot pobuda je to apel, da se v naši občini pri gradnji novega železniškega mostu v Solkanu, ki je predmet hujše poškodbe izkoristi vse politične ali če želite prijateljske vezi s pristojnimi ministrstvi, da se bo ta most zgradil na vozni uporabni višini vsaj 4,2 metra, to je cca 80 cm več kot do sedaj. Vemo, da to nizko grlo, če tako povem, ovira za gospodarstvo v bližini, poleg tega je tam razen za nizkopodne onemogočen tudi prehod ostalim avtobusom, predvsem turističnim, mislim. S tem bi lahko dokončno prepovedali motorni promet čez obnovljen Trg Evrope, kjer pa se bojim, da bodo tlakovci že pred tem popokali  ob prvem 40 tonskem tovornjaku, če ne že ob težjem avtobusu, ki lahko tehta tudi 24 ton.

            Kot drugo imam še eno pobudo vezano na Rejčevo ulico. Predlagam, da se ob dokončni ureditvi Rejčeve ulice ali še prej, če je to mogoče, uvede enosmerni promet v smeri iz smeri centra proti Prvomajski s tem, da kolesarski promet ostane dvosmeren. Namreč kljub omejitvi hitrosti na 30 km/h so hitrosti višje, ne spoštuje se zarisanih kolesarskih poti, ki so mimogrede že zbledele in  pozivam na obnovo teh črt, parkirana vozila zasedajo te poti, prometa in otrok je ogromno. Opažam, da vozniki ne poznajo prometnih pravil, kjer je kolesarska pot zarisana na cestišču, to pomeni, da ne spoštujejo teh poti. Kot kolesar se počutim ogroženega in verjetno nisem edini, saj opažam, da veliko kolesarjev raje uporablja pločnike kot kolesarsko pot. Hvala lepa.

**Občinska uprava** je posredovala naslednji odgovor:

V zvezi s pobudo, ki se nanaša nadgradnjo novega železniškega mostu v Solkanu pojasnjujemo, da je Mestna občina Nova Gorica 20. 12. 2024 poslala na Slovenske železnice - Infrastruktura, družba za upravljanje in vzdrževanje železniške infrastrukture ter vodenje železniškega prometa d.o.o. in na Ministrstvo za infrastrukturo, DRSI, Sektor za investicije v železnice, dopis, v katerem jih opozarjamo na težave, ki nastajajo pri tovornem prometu na kategorizirani občinski cesti v Solkanu, v podvozu pod železnico, saj podvoz ne izpolnjuje tehničnih pogojev. Ključni problem je višina podvoza, ki ne izpolnjuje predpisanih tehničnih normativov, zato je na tej cestni povezavi omejen prevoz večjih tovorov, kar povzroča prevoznikom dodatne stroške in časovno daljše logistične odzive. Omenjeni prehod je edini izvennivojski prometni prehod čez železnico v mestnem območju. Pomemben je ne samo z vidika tovornega prometa ampak predstavlja tudi pomembno povezavo mimo bivšega mednarodnega mejnega prehoda z Italijo (Gorica). Zato zahteva posebno obravnavo.

Predlagali smo preučitev celovite tehnično ustrezne rešitve, ki bi izpolnjevala predpisane tehnične normative za podvoz.

V zvezi s pobudo, ki se nanaša na spremembo prometne ureditve Rejčeve ulice pa pojasnjujemo, da sedanja prometna ureditev Rejčeve ulice omogoča dvosmerni promet z označenim kolesarskim pasom v obe smeri in je izvedena v skladu s projektom na podlagi veljavne zakonodaje. Čeprav je ulica v taki obliki začasno urejena, ni še časovno določena njena dokončna ureditev. Pred sprejemom dokončne ureditve prometa na Rejčevi ulici bodo preučene študije sprememb prometnih tokov in posledice, ki jih le-te prinašajo.

Glede upoštevanje prometnih predpisov bomo dodatno opozorili medobčinsko redarstvo, da na tej ulici izvaja dodaten poostren nadzor.

Trenutno slabe talne označbe bomo urejali skupaj z urejanjem ostalih talnih označb v mestu.

1. **SVETNIK GABRIJEL FIŠER** je podal naslednjo pobudo:

Moja pobuda se nanaša na kolesarsko mobilnost v mestu. Malo uvod k pobudi, da ko sem se pred nekaj minutami s kolesom med avtomobili prebijal proti stavbi mestne občine in opazoval stoječe kolone vozil v mestu, sem pomislil, da je tokratna pobuda kot nalašč za takšne razmere in da je potrebno pri prometu v mestu nekaj spremeniti. Sedaj pa gremo k pobudi. Večkrat zasledimo poudarke, da je projekt povezanega kolesarskega omrežja Nove Gorice uspešno zaključen. Naj spomnim, v okviru tega projekta so bile predmet investicije naslednje ulice: Rejčeva, Delpinova, podaljšek Delpinove, Vojkova, XXX. divizije, južna kolesarska pot, Trubarjeva, podaljšek Kidričeve, Streliška in Cankarjeva. Vsekakor je pohvalno, da se je nekaj naredilo in da je stanje bistveno boljše kot je bilo. Kljub temu pa ostane veliko problematičnih odsekov, ki tu gor niso naslovljeni in jih je potrebno splanirati in izvesti. Na te odseke opozarjam že odkar sem svetnik. Že tudi v prejšnjem mandatu, zaenkrat se ni nič premaknilo.

Prvič. Ulica Tolminskih puntarjev od Eda centra do SNG Nova Gorica je brez kolesarske povezave. Torej skozi center Nove Gorice po kolesarski stezi ne moremo. Problematično. Že večkrat sem o tem spraševal, pa sem dobil odgovor, da je problem z umestitvijo. Vem, da so težave tudi v naravi, se vidi, vendar ni dopustno, da se nekoliko zahtevnejše projekte pušča v predalih, manj zahtevni pa gredo naprej. Pozivam, da zgrabite bika za roge.

Drugič. Izvede naj se krajši odsek od rondoja pod Vetriščem mimo gostilne Hrast in naj se naveže na staro cesto skozi Kromberk.

Tretjič. Izvede naj se krajši odsek – povezava med Vojkovo cesto in Ulico Gradnikove brigade, od bencinskega servisa na zahodni strani ulice do rondo križišča med Ulico Gradnikove brigade in Lavričevo ulico.

Četrtič. Manjka kolesarska povezava po Prvomajski ulici, ki je s kolesarji prav tako obremenjena, vozniki vozijo  po njej prehitro in je nevarna.

Petič. Že v prejšnjem sklicu Mestnega sveta sem podal pobudo o označevanju primestnih kolesarskih poti po vzoru tujine. Torej s pasom, znakom za kolesarje na asfaltu in prometnimi znaki. Očitno so me slišali v Občini Brda, pri nas pa ne. Primer. Cesto državne meje v Vipolžah do Dobrovega. Po enakem vzoru bi gotovo lahko označili vsaj cesto na Lokve in cesto do Grgarja, ki sta izredno obremenjeni s kolesarskim prometom in za kolesarje tudi precej nevarni. S tem bi varnost izboljšali.

Šestič. Veliko let že poslušamo o veliko poteznih načrtih za primestne kolesarske povezave, za katere kaže, da so prav tako nekje obtičali. Na tem mestu bom omenil dve. Prva je povezava Kromberk – Ajševica - Ozeljan, druga pa povezava od Rožne Doline po južnih obronkih Panovca, ki bi se navezala na prej omenjeno povezavo.

Sedmič. Sprašujem, ali bo v okviru obnove železniške postaje v okviru EPK zagotovljena tudi varna kolesarska povezava železniške postaje z mestnim središčem?

Obenem bi še navedel čisto konceptualni predlog, ki ga žal ni mogla upoštevati kolesarska steza po Cankarjevi, katere načrt je bil sestavljen že dolgo nazaj, da se kolesarjev ne stiska na pločnik, temveč da se jih vodi po robu vozišča. Na to se navezujejo tudi pobude, ki so zelo aktualne v sosednjih državah, tudi v Italiji, da se v središčih mest omeji največja dovoljena hitrost na 30 km/h povsod, razen na vpadnicah, kar izboljšuje varnost šibkejših udeležencev in povečuje enakopravnost prometnega prostora ter obenem destimulira uporabo avtomobilov za prevoze na krajše razdalje. Tudi v tem mandatu sem že dal pobudo, da se do izvedbe kolesarske steze po Ulici Tolminskih puntarjev to začasno zariše na vozišče in že s tem naredi korak k varnosti in enakopravnosti vseh udeležencev. Žal ta pobuda še ni bila uresničena.

Prosim za natančen, razčlenjen odgovor na vse točke pobude.

**Občinska uprava** je posredovala naslednji odgovor:

Svetniku se zahvaljujemo za pobude in podane predloge. Navedeni odseki kolesarskih poti so strokovnim službam znani in zajeti v dolgoročnih planih. Vendar pa so nekateri projekti izgradnje kolesarskih poti oz. njihovih odsekov težje izvedljivi s finančnega ali tehničnega vidika. V času projektiranja se pogosto pokažejo težave in ovire za nadaljnje projektiranje in umeščanje v prostor. Najpogostejše prepreke, ki ovirajo izvedbo, so postopki pridobivanja zemljišč, omejena finančna sredstva, obstoječa raba, ki jo je potrebno nadomeščati na drugih lokacijah... Posebej je potrebno omeniti, da se glede na veljavno zakonodajo in smernice za umeščanje kolesarske infrastrukture v urbanih območjih, tipi kolesarskih povezav določajo glede na rang ceste in količino prometa. Ob tem velja poudariti, da je ob umeščanju in projektiranju potrebno poskrbeti tudi za to, da je kolesarjenje na kolesarski površini udobno, atraktivno in varno. Vse našteto so razlogi, zakaj vseh tipov kolesarskih površin ne moremo umeščati na vse ceste.

Naročili bomo projekte za vse predlagane kolesarske poti in kolesarske odseke, ki nimajo še projektne dokumentacije, da bi zagotovili čimprejšnjo realizacijo le – teh, v skladu z razpoložljivimi sredstvi.

Kjer imamo težave s pridobivanjem zemljišč oz. s prostorsko umestitvijo kolesarske poti, bomo naročili preveritve za usmeritev kolesarjev na vozišče.

S svetnikom se strinjamo, da je na odseku Erjavčeve ulice in Ulice Tolminskih puntarjev med Edo in rondojem na Grčni nujna izvedba ločene kolesarske površine. Takoj, ko bodo finančna sredstva omogočala, bomo začeli s pripravo projektne dokumentacije na nivoju idejne zasnove.

Manjkajoči odsek na kromberški vpadnici pri Hrastu bo izvedljiv, ko bomo pridobili potrebna zemljišča.

Tudi za izgradnjo krajšega odseka na Vojkovi cesti pri bencinskem servisu bo potrebno pridobiti zemljišča, ki so sedaj v zasebni lasti.

Izgradnja severnega manjkajočega odseka kolesarske poti na Prvomajski ulici je predvidena za izgradnjo odvodnika v Sočo. Projektne rešitve za severni odsek imamo, južni krak kolesarske poti ni predviden. K projektiranju južnega kraka se bo pristopilo, ko bodo za to zagotovljena finančna sredstva.

Cesta proti Banjško-Trnovski planoti je že označena z znakom, ki opozarja na prisotnost kolesarjev na cestišču. Glede na to, da gre za državno cesto, bomo pri DRSI preverili, ali je možno še kako drugače opozoriti na prisotnost kolesarjev v luči večje varnosti.

Izvedba obeh krakov kolesarskih povezav, povezava Kromberk – Ajševica - Ozeljan in povezava od Rožne Doline po južnih obronkih Panovca, sta aktualna. Soočamo se s težavo umeščanja kolesarske površine zaradi naravovarstvenih pogojev. Predvidena je namreč po robu gozda Panovec, po robu zavarovanih območij. Z usklajevanjem in drugimi potrebnimi aktivnostmi bomo nadaljevali.

Vsekakor nameravamo povezati železniško postajo preko podhoda z mestnim središčem tako za pešce kot za kolesarje.

1. **SVETNIK NEĐAT ŠALJA** je podal naslednji pobudi:

Dajem pobudo za ureditev občinske poti v Šmihelu – Livišče. Številka poti je 5242/5 in 5242/4. Glede na to, da jo je potrebno urejati in ima še zmeraj makadamsko podlago. Ko zapade večja količina dežja, pot ni več normalno prevozna. Pesek odnaša povsod, nastajajo velike luknje, saj odteka voda v celotnem hribu. Pot za to urejajo krajani sami. Predlagam asfaltacijo poti.

Obenem bi še omenil problematiko parcel 5486/2, 5486/12 in 5486/5. Predlagam obravnavo prednostno, in sicer popravo napake, ki jo je občina naredila, ker je te parcele označila za industrijsko cono. Predlagam naj se to popravi in jih kategorizira v prvotno stanje.

Priloga 1, 2, 3.

**Občinska uprava** je posredovala naslednji odgovor:

Po preverjanju stanja s koncesionarjem je bila sprejeta odločitev, da se sanira makadamski del vozišča in da se tudi v bodoče nekoliko intenzivneje vzdržuje. Asfaltacija pa zaenkrat na tem delu ni predvidena.

V skladu z Zakonom o urejanju prostora (ZUreP-3) je spremembo namenske rabe prostora iz IG – gospodarske cone v SK - površine podeželskega naselja mogoče izvesti le z rednim postopkom sprememb in dopolnitev Občinskega prostorskega načrta, zato bo sprememba namenske rabe na zemljiščih s parcelnimi št.5486/2, 5486/12 in 5486/5 k.o. Šmihel vključena v postopek sprememb in dopolnitev Občinskega prostorskega načrta št. 9.

1. **SVETNICA LJUBKA ČARGO** je podala naslednjo pobudo:

Stanje na javnih cestah v KS Grgarske Ravne - Bate in KS Banjšice

Ker naši krajevni skupnosti mejita druga na drugo, krajani pa uporabljajo veliko skupne cestne infrastrukture, se vam ponovno oglašava v skupnem dopisu. Problematika cest je v obeh KS podobna. Ceste so dotrajane in poškodovane. Vlaganje v popravila pa je, po najinem mnenju, minimalno. Še vedno ostaja potreba po preplastitvi na mnogih odsekih. Asfaltna prevleka je ponekod stara več desetletij in močno dotrajana.

Na cesti na relaciji Grgarske Ravne - Bate je pred časom potekala rekonstrukcija dveh zaporednih ovinkov. Pod ovinkom je globoka jama, kakih 20 m, kjer so bila posekana vsa drevesa. Ovinek leži v osojnem predelu, ki je pozimi velikokrat vlažen in poledenel. Menimo, da obstaja velika nevarnost zdrsa vozil v to jamo, ki bi pristala globoko pod cesto, zato zahtevamo čimprejšnjo namestitev zaščitne ograje ob celotnem predelu.

Ponovno bi tudi opozorili, da so ceste v naših KS ponekod popolnoma neoznačene. Odsek med Krvavcem, čez zaselek Sveto do Bat je dolg 2,4 km, na njem ni nobenih črt in samo 12 količkov z odsevniki. Vožnja po taki cesti ponoči, v gosti megli, dežju ali sneženju je izredno nevarna.

To je le en primer takega odseka, jih je pa v naših KS še veliko. Poleg tega je pri nas veliko divjačine po cestah, kar naredi vožnjo še nevarnejšo.

Označevanje z odsevniki ob cesti se nam ne zdi najbolj primerno, saj se ti poškodujejo pri pluženju in košnji in se jih, kot je videti, ne nadomešča z novimi. Predlagava izdelavo stranske črte, kot npr. na cesti iz Solkana proti Grgarju ter namestitev odsevnikov proti divjadi.

Ponovno opozarjava tudi na nevarna drevesa, ki delno podrta slonijo na drugih drevesih in skalah nad cesto ter na nevarne skale, ki so preraščene s koreninami dreves, ki razpadajo in s tem ogrožajo varnost prometa na javni cesti. Najbolj kritična odseka sta Grgarske Ravne - Bate in Bate – Sveto. Opozarjamo, da gre tu za grobo kršitev določil 6. člena Zakona o cestah (Uradni list RS, št. [132/22](https://www.uradni-list.si/glasilo-uradni-list-rs/vsebina/2022-01-3113), [140/22](https://www.uradni-list.si/glasilo-uradni-list-rs/vsebina/2022-01-3442) – ZSDH-1A, [29/23](https://www.uradni-list.si/glasilo-uradni-list-rs/vsebina/2023-01-0618) in [78/23](https://www.uradni-list.si/glasilo-uradni-list-rs/vsebina/2023-01-2478) – ZUNPEOVE).

Zaradi vsega navedenega zahtevamo, takojšen strokovni pregled in oceno stanja v obeh KS ter hitro, nujno ukrepanje.

**Občinska uprava** je posredovala naslednji odgovor:

Za potrebe rekonstrukcije dveh zaporednih ovinkov je bila izdelana potrebna projektna dokumentacija, in sicer projektna dokumentacija za izvedbo, po izvedbi pa tudi projektna dokumentacija izvedenih del. Izdano je bilo tudi dokazilo o zanesljivosti objekta. Po veljavnih predpisih ograja na teh mestih ni potrebna. Bo pa predvidoma v mesecu marcu izveden tudi komisijski pregled objekta v sklopu ostalih, v preteklem času izvedenih investicijskih vzdrževalnih del v javno korist na občinskih javnih cestah, ko se bo stanje glede pobude svetnice ponovno preverilo.

Ravno tako bodo strokovne službe preverile stanje na terenu glede možnosti zarisa stranskih črt ter postavitve odsevnikov proti divjadi.

Zavedamo se tudi problematike nevarnih dreves v varovalnih pasovih cest, zato bo v kratkem sklican usklajevalni sestanek z Zavodom za gozdove v zvezi z izdajo odločb lastnikom zasebnih parcel glede nujne sečnje nevarnih dreves v obcestnih pasovih, kar bo osnova za ustrezno ukrepanje tudi v nadaljevanju.

Miran Ljucovič

vodja Službe za mestni svet in krajevne skupnosti